ओडिशा में Coronavirus के 60 नए मामले सामने आए, एक मरीज की मौत
ओड़िशा में मंगलवार को कोरोना वायरस संक्रमण से एक मरीज की मौत होने के साथ ही मृतकों की संख्या 1,912 हो गयी जबकि कोविड-19 के 60 नए मामले सामने आने के बाद राज्य में संक्रमितों की कुल संख्या बढ़कर 3,36,322 हो गयी।
भुवनेश्वर: ओड़िशा में मंगलवार को कोरोना वायरस संक्रमण से एक मरीज की मौत होने के साथ ही मृतकों की संख्या 1,912 हो गयी जबकि कोविड-19 के 60 नए मामले सामने आने के बाद राज्य में संक्रमितों की कुल संख्या बढ़कर 3,36,322 हो गयी। स्वास्थ्य विभाग के एक अधिकारी ने यह जानकारी दी। अधिकारी ने बताया कि 60 नए मामलों में से 36 मरीज विभिन्न पृथक-वास केंद्रों के हैं, जबकि 24 मरीजों का पता संक्रमितों के संपर्क में आए लोगों की तलाश के दौरान चला। सबसे अधिक 13 नये मरीज पुरी जिले के हैं जबकि सुंदरगढ़ और संबलपुर जिलों में नौ-नौ नये मरीज सामने आये। स्वास्थ्य एवं परिवार क्ल्याण विभाग ने ट्वीट किया, ‘‘क्योंझर जिले में 70 साल की कोविड -19 मरीज की मौत की खबर देते हुए खेद है। उसे मधुमेह, अवसाद और थॉयराइड की भी समस्या थी।’’ राज्य में फिलहाल 720 लोगों का उपचार चल रहा है और 3,33,637 लोग संक्रमण मुक्त हो चुके हैं। राज्य में फिलहाल संक्रमण दर 4.17 फीसद है।इस बीच केंद्रीय स्वास्थ्य मंत्रालय ने बताया कि पिछले 24 घंटों में 17 राज्यों व केंद्रशासित प्रदेशों में कोविड-19 के कारण किसी मरीज की मौत होने की खबर नहीं है और उनमें से छह प्रदेशों में संक्रमण का कोई नया मामला नहीं दर्ज हुआ है। मंत्रालय ने सुबह आठ बजे अद्यतन किए गए आंकड़ों में कहा कि एक दिन में 11,805 और मरीजों के स्वस्थ हो जाने से ऐसे लोगों की संख्या बढ़कर 1,06,33,025 हो गयी है। भारत में मरीजों के स्वस्थ होने की दर 97.32 प्रतिशत हो गयी है। इस लिहाज से भारत उन देशों में शामिल है जहां यह दर सबसे अधिक है। मंत्रालय ने रेखांकित किया कि स्वस्थ हो चुके लोगों और उपचाराधीन मरीजों के बीच का अंतर बढ़कर 1,04,96,153 हो गया है। मंत्रालय ने कहा, "एक अन्य सकारात्मक घटनाक्रम में 31 राज्यों व केंद्रशासित प्रदेशों में मरीजों के स्वस्थ होने की दर राष्ट्रीय औसत से अधिक रही है। दमन और दीव तथा दादरा और नगर हवेली में मरीजों के स्वस्थ होने की दर 99.88 प्रतिशत है।" मंत्रालय के अनुसार 17 राज्यों और केंद्रशासित प्रदेशों में पिछले 24 घंटों के दौरान कोरोना से कोई मौत नहीं हुई। इनमें लक्षद्वीप, सिक्किम, हिमाचल प्रदेश, उत्तराखंड, गुजरात, चंडीगढ़, जम्मू कश्मीर, मेघालय, लद्दाख, मणिपुर, हरियाणा, अंडमान निकोबार द्वीप समूह, राजस्थान, नगालैंड, त्रिपुरा, अरुणाचल प्रदेश तथा दमन और दीव एवं दादरा और नगर हवेली शामिल हैं। मंत्रालय ने कहा, "छह राज्यों और केंद्रशासित प्रदेशों में पिछले 24 घंटों के दौरान संक्रमण का कोई नया मामला दर्ज नहीं किया है। इनमें सिक्किम, मेघालय, अंडमान निकोबार द्वीप समूह, नगालैंड, त्रिपुरा, दमन और दीव एवं दादरा और नगर हवेली शामिल हैं।’’ देश में कोविड-19 के उपचाराधीन मरीजों की संख्या घटकर 1.36 लाख रह गयी है जो कुल मामलों का सिर्फ 1.25 प्रतिशत है। आंकड़ों के अनुसार 16 फरवरी को सुबह आठ बजे तक देश में कोविड-19 टीका लगाने वाले स्वास्थ्य कर्मियों और अग्रिम पंक्ति के योद्धाओं की संख्या 87 लाख से अधिक हो गयी है। देश में कोविड टीकाकरण अभियान 16 जनवरी को शुरू किया गया था। अनंतिम रिपोर्ट के अनुसार 1,84,303 सत्रों के जरिए 87,20,822 लाभार्थियों को टीका लगाए गए हैं।